Stillingerne på de nye færger har kun været opslået i én dag, men allerede nu har 500 søgt.

På kun en enkelt dag har 500 håbefulde ansøgere sendt deres ansøgninger til de opslåede stillinger hos færgerederiet Fjord Line Danmark i Hirtshals. Det oplyser direktør Gert Balling. Rederiet vil ansætte 300 nye medarbejdere i forbindelse med to nye store cruisefærger, der sættes ind mellem Danmark og Norge. Stillingerne søges via Fjord Lines hjemmeside, hvor der automatisk foretages en screening af ansøgninger. Det vil sige, at ansøgere automatisk sorteres fra, hvis for eksempel de ikke lever op til stillingernes uddannelseskrav. De i alt 300 stillinger omfatter de fleste arbejdsområder indenfor drift, salg og service. Fjord Line AS satser mere end to milliarder kroner på de nye cruisefærger og havneanlæg. Fjord Line Danmark vil på torsdag holde informationsmøde i Aalborg om de mange nye stillinger.